OTAMENDI TOLOSA (EH Bildu, 2019-02-07):
Kaixo. Eskerrik asko. Eguerdi on guztioi.
Bueno, hasiko naiz esaten bitartekaritza bulego baten beharra ikusten dugula, noski baietz, bizitoki larrialdi egoeratan orientazio eta arreta integralerako, hipoteka gain-zorpetze kasuen prebentziorako informazio eta aholkularitza emateko, etxebizitza merkatuan eman daitezkeen gehiegikerien prebentziorako, ohiko etxebizitzaren desjabetze egoeretan aurkitzen diren pertsonentzako, eta oro har etxebizitzarekin zerikusia duen beste edozein egoera edo eskaera edota zalantzaren aurrean aholkularitza emateko zerbitzu bateratu bat sortzea. Beharrezkoa iruditzen zaigu hau guztia.
Esan behar dut neurri batean motz gelditzen dela, azalduko dut zergatik, baina proposamen egokia da orain Martínez jaunak oso ondo azaldu duen bezala. Beraz, ez naiz errepikatuko justifikatzen honen beharra.
Guk Etxebizitza Legea onartu zenetik behin eta berriz esan izan dugu edo egin izan dugun eskaeretako bat kontuan izanik esaten dut moztxo  - nolabait esatearren -  gelditzen dela legezbesteko proposamen honetan jasotakoa.
Eta orain ere aukera eskaini zaidanez aprobetxatuko dut aukera hau berriz ere eskatzeko behin eta berriz eskatu izan duguna.
Etxebizitza Legearen bosgarren artikuluan erakunde autonomo bat sortu behar dela jasotzen da, legea onartzeko unean etxebizitza arloan dauden enpresa publiko eta erakunde guztiak biltzea helburu izango duena. Eta lege horren Hirugarren Azken Xedapenean esaten duen bezala, erakunde autonomo hau sortzeko epe bat finkatzen da, urtebeteko epea, hain zuzen ere, legea indarrean sartzen den une beretik.
Legea onartu zenetik ia lau urte pasa dira eta erakunde autonomo hori sortu gabe dago, beste legean jasotako beste garapen edo beste kontu asko bezala, bai Martínez jaunak ondo azaldu duen bezala, lege honen garapena poliki baino polikiago doa, behin eta berriz hainbat iniziatiba sartu ditugun arren lege horren garapena pixka bat azeleratzeko nolabait esateagatik.
Eta bueno, behin eta berriz esan izan diguzue...
... iniziatiba sartu ditugun arren, lege horren garapena pixka bat azeleratzeko nolabait esateagatik.
Eta behin eta berriz esan izan diguzue, edo esan izan didazue, bai pribatuan bai hemen areto honetan, inongo asmorik ez duzuela erakunde autonomo hori sortzeko, lehentasunen artean ez dagoela, beste lehentasun batzuk dituela sailak eta abar.
Nire barruak lehenengo eskatu zidana legez besteko proposamen hau irakurri nuenean hori izan zen konkretuki, nolabait sartzea erakunde autonomo horren beharra ulertzen dudalako erakunde autonomo horren baitan egon beharko litzatekeela bitartekaritza bulego hori etxebizitzarekin zerikusia duen edozein gai tratatzeko.
Baina adostasun bat edo erdibideko bat lortzeko helburuarekin, edo errazteko erdibideko hori lortzea, soilik ez dut halakorik sartu banekielako horren guztiz azalduko zinetela. Orduan, egin nuena izan zen soilik sartu nuen zuzenketa bat, Martínez jaunak ondo azaldu duen bezala, horri guztiari  - berak aipatu duen horri guztiari -  zerbitzu emateaz gain, etxebizitzarekin oro har etxebizitzarekin loturiko gai guztiekin zerikusia duten aholkularitza emateko bitartekaritza bulego horrek. Orokortzera joan nintzen ikusten dudalako beharra dagoela hainbat arlotan, ez soilik legez besteko proposamen horretan aipatzen ziren kontuetan.
Baina beno, bai esan den bezala, ez da posible izan erdibideko horretara iristea. Bai ikusten dut beharra bereziki gaur egun oraindik ematen direlako eta etorkizunean ere eman daitezkeelako ohiko etxebizitzaren galera edo desjabetze kasuetan herritarrei laguntza integrala eman beharra, batez ere herritar hauek egoera zaurgarri honetan dauden herritarrak izan ohi dira  - aina ez bakarrik, edozeini gertatu dakioke eta horrelako egoera baten aurrean aurkitzea - , eta herritar hauek askotan noraezean aurkitzen dira ate gehiegi jo beharrean laguntza eske.
Udaleko gizarte zerbitzuak daude, Etxebizitza Sailaren barruan dauden Alokabide edo Bizilagun bitartekaritza zerbitzuak badugu, Justizia Sailaren menpe dauden hipoteken bitartekaritza zerbitzua eta familien gainzorpetzeari laguntzeko zerbitzua, Turismo, Merkataritza eta Kontsumo Sailaren menpe dagoen Kontsumobide, Zuzenean- herritarrentzako arreta zerbitzua ere badugu, Botere Judiziala ere badugu.
Badaude batzuk, aipatzearren hauek dira herritarren eskura dauden hainbat eta hainbat zerbitzu. Batzuek herrietan edo, hobeto esanda hirietan, herrietan halako zerbitzu gutxi egon izan dira eta. Badaude baita Internet bidez egin beharrekoak diren tramiteak edo telefonoz inkluso egin ahal direnak. Badaude asko baina, klaro, herritarrok askotan ez dugu jakiten nora jo.
Nahaste honetan guztiak galdu egin izan gara edo galdu izan dira; edo mugitzen badakizu edota laguntza eskatu behar duzu nora jo edo nola mugitu jakin ahal izateko. Eta hemen aipatu nahi ditut, eskerrak badaudela kasurik larrienak artatzeko musutruk lan egiten duten eragile eta norbanako asko eta asko. Eskerrak hauei askotan orientazio nahiko zuzena eta osoa jaso ahal izan dute herritar asko eta askok.
Aipatu dudan nahasmen guzti hau ekiditeko, herritarrei laguntza hau errazteko, zetorren legez besteko honetan jasota dagoen zerbitzu integral eta sendo bat emateko bitartekaritza bulego hori sortzea. Behar-beharrezkoa ikusten dut azaldu dugun guztiagatik.
Ez zen beharrezkoa izango Gobernu hau babesten duten bi taldeek aurkeztu duten zuzenketan jasota dagoen sailen arteko koordinazio hobetze hori erakunde edo bitartekaritza bulego hau eginda balego, bai erakundeen arteko koordinazioa, noski baietz, hor ditugu udalak, hor ditugu Botere Judiziala, beraien arteko koordinazioa bermatu beharko litzateke. Baina sailen arteko koordinazioa ez litzateke beharrezkoa, dena bitartekaritza bulego batean zentralizatua balego.
Orduan, esan dudan guztiagatik erdibideko batera iritsi gara Elkarrekin Podemos taldearekin eta pena da erdibideko horretara ez gehitu izana talde gehiago; horregatik aurrea ez duela egingo, pena ematen dit, egia da.
Ez dugu ezta ere Gobernua sostengatzen duten taldeek aurkeztu duten zuzenketaren alde ez gara azalduko  - kontra ere ez gara azalduko, noski, abstentziora joko dugu - , batez ere ez dudalako ikusten hor agertzen direnak beharrezko direnik. Beharrezkoak bai badira, baina ez dute zerikusirik legez besteko honetan, honek zuek muinarekin.
Botere Judizialarekin eta Eudelekin hitzarmen bat badago. Hitzarmen hori orain dela gutxi berritu zen. Nik uste nuen, zuen hitzak erreparatuta, horrek oso ondo funtzionatzen zuela. Ez dakit, beharrezkoa da hitzarmen hori berritzea? Bale, oso ondo, berriztuko dugu. Denak hobeto funtzionatzeko balioko badu, ados gaude.
Eta beno, gainontzean aipatzen diren puntuak, ba bai, arretarako plan integral koordinatu bat behar da, bai. Baina ez da legez besteko honetan eskatzen dena. Legez besteko honetan eskatzen dena argia da: Bitartekaritza bulego bat, etxebizitzarekin zerikusia duten zalantza eta kontu guztiak koordinatuko dituena eta dena herritarren mesederako, herritarrei gauzak errazteko, batez ere egoera zaurgarrietan eta txarretan dauden herritarrak laguntzeko.
Besterik ez, eskerrik asko.